b'\n_START_ARTICLE_\nBartremunkefly\n_START_SECTION_\nUtseende\n_START_PARAGRAPH_\nEn middelsstor til ganske stor (vingespenn 41 \xe2\x80\x93 57 mm, hunnen st\xc3\xb8rre enn hannen), svart og hvit sommerfugl. Den ligner ikke p\xc3\xa5 noen andre nattfly som forekommer i Norge men kan kanskje forveksles med b\xc3\xb8rstespinneren barskognonne (Lymantria monacha). Denne er imidlertid ikke fullt s\xc3\xa5 kontrastrikt farget, med smalere m\xc3\xb8rke b\xc3\xa5nd. Hodet og forkroppen (thorax) er hvite med svarte flekker. Forvingen er hvit med svarte flekker og tverrb\xc3\xa5nd. Det er en firkantet, svart flekk ved framkanten n\xc3\xa6r roten, og vingens brede midtfelt er svart bortsett fra et par hvite flekker n\xc3\xa6r framkanten. Lenger ute i vingen er det er sv\xc3\xa6rt ujevnt, svart tverrb\xc3\xa5nd og noen svarte flekker ytterst langs ytterkanten. Vingefrynsene er vekselvis svarte og hvite. Bakvingen er gr\xc3\xa5 med m\xc3\xb8rkere \xc3\xa5rer, vingefrynsene vekselvis hvite og gr\xc3\xa5.\n_START_SECTION_\nLevevis\n_START_PARAGRAPH_\nArten er knyttet til varme furu- og blandingsskoger. Larvene utvikler seg p\xc3\xa5 baret av furu (Pinus sylvestris) i august \xe2\x80\x93 september, og forvandler seg til pupper f\xc3\xb8r de overvintrer. De voksne sommerfuglene flyr i juni \xe2\x80\x93 juli.\n_START_SECTION_\nUtbredelse\n_START_PARAGRAPH_\nDen er utbredt i Mellom-Europa og den s\xc3\xb8rlige delen av Nord-Europa, og videre \xc3\xb8stover til Korea og Japan. I Norge er den lokal og uvanlig langs kysten fra \xc3\x98stfold til Arendal.'